**2025 12 11**

**Sparčiai išpopuliarėjęs „Fainuolių choras“ surengs pasirodymą netikėtoje vietoje: laukiami visi**

**Artėjant gražiausioms metų šventėms, miestai prisipildo šurmulio, dovanų paieškų karštinės, transporto kamščių ir lėkimo. Vieniems šis laikas – šviesus ir laukiamas, kitiems – prisodrintas nostalgijos ar paprasčiausio metų nuovargio. Būtent šiame laikotarpyje „Fainuolių choras“ primena tai, ką dažnai pamirštame – dainuoti ir džiaugtis gali kiekvienas, o šventinė prasmė slypi ne išblizgintose dekoracijose ar nesibaigiančiuose dovanų sąrašuose, bet žmonių buvime kartu.**

**„Fainuolių choras“ – suaugusiems vaikams**

Šis choras – ne profesionalų kolektyvas, o bendruomenė žmonių, kurie tiesiog myli muziką. Čia dainuoja visi: tie, kurie seniai svajojo prisijungti prie choro, tie, kurie dainuodavo duše ar automobilyje, ir tie, kurie nori iš naujo pažinti savo vidinį vaiką. Būtent todėl choro šūkis – „choras tavo vidiniam vaikui“.

Repertuaras – lengvai atpažįstamos, daugeliui brangios dainos: populiarūs kūriniai ir melodijos, kurias moka beveik kiekvienas. „Fainuolių choras“ dainuoja be natų, laisvai, neįpareigojančiai, taip, kaip dainuoja gyvenimas: kartais šiek tiek netobulai, bet visada su džiaugsmu.

Šių metų kovą įkurta bendruomenė jungia šimtus bendraminčių Vilniuje ir Kaune, kurių balsai atgyja netikėtose erdvėse, pavyzdžiui, Žiemos sode Kretingoje, Vilniaus Šv. Kotrynos bažnyčioje, ar Katedros aikštėje, kuomet šimtai tūkstančių širdžių laukia pagrindinės šalies Kalėdų eglės įžiebimo.

Choras mėgsta nustebinti, tad repeticijose galite sutikti ir žinomų Lietuvos dainininkų ar grupių, kurie savo populiariausius kūrinius atlieka akomponuojami mėgėjų balsų.

**Svarbiausia – nepaklysti šventiniame šurmulyje**

Gruodis bene kiekvienam iš mūsų – ypatingas mėnuo. Tačiau, kaip sako kolektyvo įkūrėja Dovilė Tiriūtė, šis laikotarpis ne visiems yra lengvas. Lėkimas, automobilių spūstys, pirkinių sąrašai ir įtampa neretai užgožia pagrindinę jaukiausių žiemos švenčių esmę.

„Pagaunu save bėgančią, pykstančią kamštyje, ir tuomet sustoju – apie ką čia viskas? Dovanos praras prasmę, jei tu pats pervargęs, jei per šventes tavęs nebėra. Svarbiausia – laikas, šiluma, prisiminimai ir paprastas žmogiškumas“, – įsitikinusi choro įkūrėja D. Tiriūtė.

Ji ragina skirti laiko sau, atsiriboti nuo komercinio triukšmo ir prisiminti, kad šventės yra ne apie daiktus, o apie žmones. „Fainuolių choras“ savo pavyzdžiu primena: sustoti, įkvėpti ir prisiminti, dėl ko visa tai darome – būtina. Šventės skirtos ne tobulai dekoracijai ir ne dovanų kiekiui, o šilumai, dėmesiui ir žmogiškumui. Ir kartais visas šventės grožis prasideda nuo taip paprasto dalyko kaip drauge sudainuota daina.

**Kviečia dainuoti kartu**

Jau šį penktadienį „Fainuolių choras“ surengs jaukų kalėdinį pasirodymą mobiliojo ryšio operatoriaus „Tele2“ salone Vilniuje ir kvies visus prisijungti prie bendro dainavimo.

„Džiaugsmingas chaosas – neatsiejama šventinės nuotaikos dalis. Šiemet „Tele2” kalėdinė kampanija yra apie galimybę nuoširdžiai mėgautis ne tobulomis, bet tikromis akimirkomis su pačiais artimaisiais. O pasiruošimo šventėms maratono įkarštyje bent trumpam sustoti ir tuo šurmuliu pasidžiaugti – jau sėkmė“, – sako „Tele2“ skaitmeninės rinkodaros vadovė Justina Antropik.

Džiugiomis melodijomis džiuginantis kolektyvas operatoriaus salone atliks žinomas kalėdines dainas, į pasirodymą bus kviečiamas prisijungti kiekvienas – nesvarbu balso galimybės ar sceninė patirtis, svarbiausia – noras.

*Šurmulingos „Fainuolių choro“ Kalėdos „Tele2“ salone – gruodžio 12d. 18:30 val., Vilniaus „Akropolyje“.*

**Daugiau informacijos:**

Asta Buitkutė

„Tele2“ atstovė ryšiams su visuomene

M +370 668 00467

@ asta.buitkute@tele2.com